
















03.1
DILYSU RHAGLENNI NEWYDD


PRIFYSGOL METROPOLITAN CAERDYDD 

DILYSU RHAGLENNI NEWYDD

Cyflwyniad

1. Nod yr adran hon yw nodi diben a gweithdrefn dilysu rhaglenni newydd sy’n dwyn credydau. Mae’n cynnwys:

· Amlinelliad o ddilysu;
· Cymeradwyaeth gychwynnol;
· Diben dilysu;
· Rôl y Panel Sefydlog;
· Sicrhau Ansawdd Ysgolion;
· Dogfennau i’w cyflwyno ar gyfer cymeradwyaeth academaidd;
· Llunio penderfyniadau’r Panel Sefydlog;
· Rhestr wirio cymeradwyaeth academaidd;
· Mae Nodiadau Canllaw i’r Panel Sefydlog a’r Timau Rhaglenni ynglŷn â dilysu Gradd-brentisiaethau wedi’u hatodi (tt16-22].

2. Mae canllawiau ar gyflwyno cynnig newydd ar gyfer cymeradwyaeth ar lefel Prifysgol drwy’r Pwyllgor Strategaeth Recriwtio a Derbyn neu’r Pwyllgor Rhyngwladol, a rhestrau gwirio cymeradwyo a dilysu ar gyfer cynigwyr, QED a’r Panel Sefydlog wedi’u cynnwys yng Nghyfrol 2, Adran 3 y Llawlyfr Academaidd.

3. Mae Nodiadau Canllaw a Thempledi ar gyfer Manylebau Rhaglenni a Disgrifyddion Modiwlau hefyd wedi’u cynnwys yng Nghyfrol 2, Adran 2 y Llawlyfr Academaidd.

4. Mae’r manylion am egwyddorion cwricwlwm y Brifysgol a Gofynion Cynllunio Cwricwlwm ar dudalennau gwe Dylunio a Chynllunio QED.                                                                


Amlinelliad o ddilysu

5. Rhaid dilysu pob rhaglen newydd sy’n dwyn credydau yn y Brifysgol. Mae’r adran hon yn berthnasol pan mae rhaglenni newydd sy’n dwyn credydau i’w dilysu yn dod o fewn awdurdod y Brifysgol ar gyfer dilysu o’r fath, gan gynnwys y rhaglenni hynny sy’n rhan o Drwydded Pearson (Edexcel gynt).

6. Mae’r adran gyffredinol hon yn berthnasol i bob dilysiad, ond dylai’r darllenydd hefyd nodi’r adrannau ar Ddarpariaeth Gydweithredol a Rhaglenni Cyfunol/Ar-lein lle rhoddir manyleb bellach. Mae’r broses ddilysu llawn gan gynnwys y 3 cham wedi’i hamlinellu ar dudalennau gwe Dilysu ac Adolygu QED.

7. Er mwyn rhoi ystyriaeth lawn i raglenni sy’n cael eu dilysu, efallai y bydd yn dderbyniol i gynlluniau sy’n cynnwys sawl rhaglen sy’n gysylltiedig yn generig gael eu hystyried ar yr un pryd: gallai enghreifftiau o hyn fod yn rhaglenni â chysylltiad agos rhyngddynt, megis HND, HNC a Graddau Sylfaen, neu grŵp o raglenni cysylltiedig sydd â gradd sylweddol o gyffredinrwydd ar lefel is-raddedig a gradd.

8. Rhaid i’r gymeradwyaeth academaidd derfynol fod wedi digwydd cyn diwedd mis Mawrth os mai’r bwriad yw recriwtio i raglen newydd yn y DU ym mis Medi yr un flwyddyn. Rhaid i raglenni TNE, fel arfer, fod wedi cael cymeradwyaeth academaidd derfynol erbyn mis Mai.

9. Mae atodlen o gynigion i’w dilysu (wedi’i diweddaru yn ôl yr angen) ar gael i’r Pwyllgor Ansawdd a Safonau Academaidd (AQSC) ar gyfnodau priodol fel bod pob Ysgol yn ymwybodol o gynigion rhaglenni.

Cymeradwyaeth gychwynnol i symud ymlaen i gael cymeradwyaeth academaidd (mae Cyfrol 3, Adran 4 yn cynnwys canllawiau a dolen i ffurflen gais ar-lein).

10. Cyn cyflwyno i’r Panel Sefydlog Cymeradwyo Rhaglenni (y cyfeirir ato’n gyffredin fel y Panel Sefydlog neu’r Panel), rhaid i raglen newydd arfaethedig:

.1 Dderbyn cymeradwyaeth o’r achos busnes a strategol gan y Pwyllgor Strategaeth Recriwtio a Derbyn (RASC) ar gyfer darpariaeth gydweithredol gartref ac yn y DU, a’r Pwyllgor Rhyngwladol (IC) ar gyfer darpariaeth gydweithredol Addysg Drawswladol (TNE). Pwrpas y broses gymeradwyo gychwynnol yw sicrhau bod ymchwiliad digonol wedi’i gynnal mewn perthynas â marchnadwyedd y rhaglen, ac i sicrhau bod y rhaglen yn cyd-fynd â Chynllun Strategol y Brifysgol. Rhaid i Ddeoniaid Ysgolion gyflwyno achos busnes i’r RASC neu’r IC erbyn eu cyfarfod ym mis Hydref mewn perthynas â chynigion ar gyfer rhaglenni newydd y maent yn bwriadu iddynt gael eu dilysu i’w cyflwyno y mis Medi canlynol. Yna dylid cyflwyno’r achos academaidd terfynol i’r Panel Sefydlog erbyn mis Mawrth fan bellaf, mewn perthynas â chynigion ar gyfer rhaglenni newydd y maent yn bwriadu iddynt gael eu dilysu i’w cyflwyno o fis Medi yr un flwyddyn (neu fis Mai ar gyfer cynigion TNE);

.2 Tynnu sylw’r QED at unrhyw wyriad arfaethedig oddi wrth reoliadau academaidd y Brifysgol neu Ofynion Cynllunio Cwricwlwm yng nghamau cynnar datblygiad academaidd i’w ystyried yn gynnar gan y Panel Sefydlog; a sicrhau cymeradwyaeth ar gyfer unrhyw wyriad gan Gadeirydd AQSC.

.3 Wedi enwebu, cael cymeradwyaeth QED, a chysylltu â Chynghorydd Academaidd Allanol, myfyrwyr neu gynrychiolydd myfyrwyr a (lle bo’n berthnasol) Cynghorydd Diwydiant wrth ddatblygu’r cwricwlwm.


.4 Bydd QED yn dyrannu a hyfforddi Adolygydd sy’n Fyfyriwr i graffu ar ddyluniad rhaglen newydd lle bynnag y bo modd. 


D.S. Bydd rhaglen nad yw’n rhedeg o fewn tair blynedd i’w dilysu fel arfer yn cael ei chyfeirio’n ôl i’r RASC/IC i gael ei hailgymeradwyo.

Diben dilysu

11. Diben dilysu yw sicrhau bod y rhaglen arfaethedig yn cyd-fynd â Chynllun Strategol, Egwyddorion Cwricwlwm a Gofynion Cynllunio Cwricwlwm y Brifysgol, yn cyrraedd lefelau priodol o ansawdd a safonau ac yn ystyried datganiadau meincnod allanol yn ôl yr angen, gan gynnwys datganiadau meincnod pwnc QAA perthnasol (ar gyfer cynigion Gradd Sylfaen, Meincnod Cymwysterau Gradd Sylfaen QAA ac ar gyfer Prentisiaethau, y Datganiad Nodweddion QAA), disgrifyddion cymwysterau FHEQ, FfCChC, a gofynion cyflogwyr a Chyrff Proffesiynol, Statudol a Rheoleiddiol (PSRB) perthnasol.

Panel Sefydlog

12. Bydd Panel Sefydlog Cymeradwyo Rhaglenni yn ystyried yr achos academaidd dros raglen newydd. Bydd y Panel yn cynnwys y canlynol:

Uwch aelod o staff gwasanaethau academaidd neu broffesiynol wedi’i hyfforddi’n briodol (Cadeirydd), cynrychiolwyr academaidd o Ysgolion


Bydd y Cadeirydd yn gwahodd aelodau cyfetholedig sydd ag arbenigedd yn y meysydd canlynol i ystyried cynigion fel y bo’n angenrheidiol:

Prentisiaethau
Cyflogadwyedd/Entrepreneuriaeth
Cyrff Proffesiynol, Statudol a Rheoleiddiol
Darpariaeth Gymraeg
Darpariaeth addysg drawswladol (TNE)
Darpariaeth ar-lein/cyfunol
Dyfarniadau deuol/dwbl/ar y cyd

13. Bydd y Gyfarwyddiaeth Gwella Ansawdd (QED) yn hwyluso ac yn cofnodi penderfyniadau’r Panel Sefydlog.

Sicrhau Ansawdd Ysgolion

14. Mae’r cam rhwng cymeradwyaeth lefel Prifysgol (RASC neu IC) a chyflwyno i’r Panel Sefydlog yn hanfodol. Ar ôl cymeradwyo cynnig ar lefel y Brifysgol, bydd QED yn cysylltu â’r cynigiwyr i drafod anghenion cymorth y tîm cynnig. Ni chaniateir i gynigwyr sy’n methu ag ymwneud â’r QED i gyflwyno eu cynigion i’r Panel Sefydlog. Dylai ysgolion ymgynghori â chyflogwyr, ac, os yw’n briodol, Cyrff Proffesiynol, Statudol a Rheoleiddiol wrth gynllunio rhaglenni. Mae gan y Panel Sefydlog, gyda phrofiad y myfyrwyr fel ffocws eu gwaith craffu, yr hawl i ddisgwyl bod yr SMPT wedi sicrhau bod y ddogfennaeth i’w chyflwyno a Thîm Rhaglen wedi’u paratoi’n drylwyr, gan gynnwys adolygiad gan gymheiriaid o’r cyflwyniad drafft er mwyn helpu’r Dirprwy Ddeon/Deon Cyswllt i ryddhau’r dogfennau i’r Panel. Bydd y Gyfarwyddiaeth Gwella Ansawdd hefyd yn adolygu cynigion cyn eu cyflwyno i’r Panel Sefydlog. Ni fydd y Panel Sefydlog yn ystyried cynigion anghyflawn neu sydd wedi’u hystyried yn wael, neu’r rhai sy’n gwyro oddi wrth baramedrau cwricwlwm y Brifysgol heb gymeradwyaeth AQSC ymlaen llaw.

15. Bydd Cyfarwyddwr y Rhaglen a Thîm y Rhaglen yn cynhyrchu’r ddogfennaeth i’w chyflwyno ar gyfer y rhaglen i fod yn destun craffu gan y Panel Sefydlog. Bydd y ddogfennaeth hon yn sail i werthusiad beirniadol gan y Panel Sefydlog a bydd ei hansawdd yn hollbwysig. Rhaid i’r QED dderbyn cyflwyniadau i’w hystyried fel drafft gan y Panel Sefydlog o leiaf 8 wythnos cyn y dyddiad a bennwyd ar gyfer ei hystyried yn derfynol gan y Panel Sefydlog; bydd methu â gwneud hyn yn golygu bod y cynnig yn cael ei ohirio i ddyddiad diweddarach pan fydd gan y Panel Sefydlog yr amser a’r gallu i ystyried y cynnig.

16. Cyn cyflwyno dogfennaeth y rhaglen i gael cymeradwyaeth academaidd ddrafft i’r QED, rhaid i’r Ysgolion sy’n cynnig gymryd mesurau (trwy’r Dirprwy Ddeon Ysgol/Deon Cyswllt) i sicrhau:

.1 bod ffurf, cynnwys ac ansawdd y ddogfennaeth yn cydymffurfio â gofynion, gan gynnwys y rhai ar y ‘Rhestr Wirio’r Cynigiwr a’r Dirprwy Ddeon/Deon Cyswllt’;

.2 bod perchnogaeth o’r cynnig yn nwylo Tîm y Rhaglen, a fydd yn ymateb i unrhyw sylwadau neu newidiadau angenrheidiol y QED neu’r Panel Sefydlog;

.3 y bydd yr adnoddau sydd eu hangen i ddarparu’r rhaglen ar gael;

.4 os yw’n briodol, bod unrhyw wasanaethau sy’n ofynnol gan Ysgolion heblaw’r Ysgol sy’n gwneud y cynnig yn cael eu trefnu’n briodol ac y byddant ar gael am oes y rhaglen;

.5 bod dyluniad y rhaglen yn cydymffurfio ag Egwyddorion Cwricwlwm y Brifysgol, rheoliadau academaidd perthnasol, fframwaith strwythurol a Gofynion Cynllunio Cwricwlwm ac wedi ystyried y broses cynllunio rhaglen ac unrhyw ymgynghoriad â Chynghorwyr Academaidd Allanol, myfyrwyr a Chynghorwyr Diwydiant;

.6 bod y rhaglen yn cynnwys gofynion statudol y Brifysgol mewn perthynas â rheoliadau asesu, datblygu sgiliau, ac ati.; gan gynnwys sawl ymgais ailasesu (1 neu 2) sydd ar gyfer y rhaglen;

.7 bod y rhaglen yn ymgorffori ac yn cyd-fynd â gofynion unrhyw ddatganiadau meincnod allanol perthnasol gan gynnwys datganiadau meincnod pwnc QAA, (gan gynnwys ar gyfer Graddau Sylfaen, Meincnod Cymwysterau Gradd Sylfaen QAA ac ar gyfer Prentisiaethau, Datganiad Nodweddion QAA), disgrifyddion cymwysterau FHEQ, a gofynion Cyrff Proffesiynol, Statudol a Rheoleiddiol perthnasol;

.8 bod y rhaglen yn ymgorffori’r cyfeiriad polisi a ddymunir ac EDGE fel yr amlinellir yng Nghynllun Strategol Corfforaethol presennol y Brifysgol a’r Strategaeth Ymgysylltu â Myfyrwyr;

.9 bod yr Ysgol wedi ystyried yn llawn oblygiadau addysgeg ac adnoddau mabwysiadu dysgu cyfunol neu ar-lein a bod y cynnig yn cyd-fynd â ‘10 Egwyddor Dysgu Ar-lein’ y Brifysgol;

.10 bod y rhaglen yn cymeradwyo ac yn dangos dulliau o feithrin sgiliau cyflogadwyedd drwy ei strategaethau dysgu ac addysgu a bod unrhyw argymhellion a wnaed gan y tîm Cyflogadwyedd wedi cael sylw;

.11 bod y rhaglen yn galluogi myfyrwyr i ddeall, dysgu ac elwa ar ymholiad sy’n seiliedig ar ymchwil, yn enwedig un sy’n berthnasol i’w disgyblaeth; lle bo’n briodol, cyflawni ymchwil o’r fath; a chaffael a chymhwyso sgiliau ymchwil sy’n briodol i’w lefel a’u disgyblaeth.

17. Ar ôl cyflwyno dogfennaeth ddrafft y rhaglen i’r QED, bydd y QED yn cynnal gwaith craffu cychwynnol ar y cyflwyniad i sicrhau bod y ddogfennaeth yn cydymffurfio â gofynion (strwythurol, rheoleiddiol) a bydd yn hysbysu’r Panel Sefydlog am unrhyw feysydd sydd angen eu datblygu ymhellach. Ar ôl i’r Panel Sefydlog orffen craffu, bydd argymhellion y Panel Sefydlog ar gyfer newidiadau yn cael eu trosglwyddo i’r Dirprwy Ddeon/Deon Cyswllt a’r Cyfarwyddwr Rhaglen i’w hystyried cyn cyflwyno dogfennaeth ddiwygiedig ar gyfer cymeradwyaeth academaidd terfynol.

18. Os bydd y ddogfennaeth yn anfoddhaol, bydd y Pennaeth Ansawdd a Safonau yn hysbysu’r Ysgol sy’n cynnig nad yw’r cynnig yn addas i’w ystyried gan y Panel Sefydlog.

Dogfennaeth i’w chyflwyno ar gyfer cymeradwyo academaidd gan y Panel Sefydlog

19. Rhaid i’r ddogfen gyflwyno ar gyfer cymeradwyaeth academaidd gynnwys y canlynol:

.1 Rhesymeg sy’n cynnwys cefndir byr i’r rhaglen a’i datblygiad, gan gyfeirio at:

a) ei lleoliad o fewn, a chymeradwyaeth, Cynllun Strategol y Brifysgol, y Strategaeth Ymgysylltu â Myfyrwyr a Chynlluniau Ysgol;

b) manylion am farchnad y rhaglen a, lle bo’n briodol (e.e. NVQs), gwybodaeth sy’n ymwneud â pherthnasoedd â phartneriaid diwydiannol. Pan mae’r cynnig yn cyd-fynd â gwybodaeth farchnata a ddarperir gan y Swyddfa Strategaeth, gellir cynnwys darnau perthnasol o’r ymchwil honno. Os yw’r tîm Cyflogadwyedd wedi cwblhau adroddiad cyflogadwyedd, cofiwch ei gynnwys fel atodiad a nodi sut aethoch i’r afael â’r argymhellion wrth gynllunio’r rhaglen;

c) manylion y prif gyfleusterau sydd ar gael ar gyfer y rhaglen/cynllun (gan gynnwys, lle bo’n briodol, unrhyw gyfleusterau ‘oddi ar y safle’ i’w defnyddio);

d) os yw’n briodol, unrhyw gyflwyno drwy ddull dysgu cyfunol neu ddysgu ar-lein (gweler hefyd Cyfrol 2, Adran 3.2 Dilysu rhaglenni a gyflwynir mewn modd cyfunol neu ar-lein;

e) os yw’n briodol, nodwch unrhyw fodiwlau a fydd yn cael eu cynnig fel cyrsiau byr;

f) enw’r Ysgol lle bydd y Rhaglen yn cael ei haddysgu, enw Cyfarwyddwr y Rhaglen;

g) y mis a’r flwyddyn rydych chi’n rhagweld y byddwch yn derbyn y myfyrwyr cyntaf a’r nifer a ragwelir; lle mae’r rhaglen i’w chynnig ar draws mwy nag un Ysgol, dylid nodi hyn hefyd;

h) y dyddiad pan gymeradwywyd y cynnig gan y RASC neu’r IC i symud ymlaen i ddilysu;

i) os yw’r rhaglen yn gwyro oddi wrth y rheoliadau academaidd neu Gofynion Cynllunio Cwricwlwm, manylion y gwyriad arfaethedig a chadarnhad bod yr achos academaidd dros y gwyriad wedi’i ystyried a’i gymeradwyo gan Gadeirydd AQSC;

j) disgrifiad o daith y myfyriwr drwy’r rhaglen gan gynnwys y rhesymeg sy’n cysylltu deilliannau dysgu, cynnwys, methodolegau dysgu ac addysgu, a strategaethau asesu (gan gynnwys adborth i fyfyrwyr) a chydbwysedd dulliau asesu. Gellir darparu hyn fel naratif testun neu gynnwys darluniau graffig lle bo’n ddefnyddiol;

k) disgrifiad o’r dull dysgu dilys gan gynnwys y trefniadau ar gyfer cyfleoedd dysgu seiliedig ar waith neu ddysgu ar leoliad. Os nad oes elfen dysgu ar leoliad neu ddysgu seiliedig ar waith wedi’i chynnwys yn y rhaglen, rhowch drosolwg o’r dull asesu dilys;

l) disgrifiad o sut mae’r rhaglen yn sicrhau cynhwysiant i gynnwys crynodeb o sut mae’r cynnig yn gydnaws â’r egwyddorion cwricwlwm perthnasol a’r Strategaeth Ymgysylltu â Myfyrwyr. Dylai hyn gynnwys myfyrio ar y mathau o asesu a gynigir ar draws y rhaglen a’r trefniadau i’w rhoi ar waith ar gyfer cyfleoedd asesu amgen i fyfyrwyr;

m) dylid cyflwyno manylion am adborth rhanddeiliaid ar gynnig y rhaglen a sut mae hyn wedi llywio’r cynllun (dylid cyflwyno’r ffurflenni adroddiad Cynghorydd Academaidd Allanol, Adolygydd Myfyrwyr ac, lle bo’n berthnasol, Cynghorydd Diwydiant yma fel atodiad. Dylai ymatebion i’r adborth rhanddeiliaid gael eu cwblhau gan y tîm sy’n cynnig rhaglen.

.2 Manyleb y Rhaglen: Gweler Cyfrol 2, Adran 1 am nodiadau canllaw a thempled. DS: rhaid i fanyleb y rhaglen gynnwys pa fodiwlau na ellir eu digolledu a nodi’r dull o gyfrifo dosbarthau graddau (pwysoli 30% lefel 5 a 70% lefel 6 neu 100% L6 oni bai ei fod yn ddyfarniad atodol), neu os yw Cadeirydd AQSC a’r Panel Sefydlog wedi cytuno i wyro o’r norm hwn. Rhaid cynnwys sawl ymgais ailasesu (1 neu 2) a ganiateir ar gyfer y rhaglen hefyd.

.3 Atodiadau Manyleb y Rhaglen sy’n dangos yn gryno yr ymarferion mapio y cyfeirir atynt ym manyleb y rhaglen, er enghraifft:

a) deilliannau dysgu a modiwlau rhaglen;

b) dulliau asesu a modiwlau;

c) ar gyfer rhaglenni israddedig, EDGE a modiwlau;

d) deilliannau dysgu rhaglenni a modiwlau i ddatganiadau meincnod perthnasol (datganiadau meincnod pwnc QAA, disgrifyddion cymwysterau FHEQ, Meincnod Cymwysterau Gradd Sylfaen, Datganiad Nodweddion Prentisiaethau, gofynion perthnasol Cyrff Proffesiynol, Statudol a Rheoleiddiol);

e) gwella cyflogadwyedd a modiwlau;

f) cysylltiadau rhwng ymchwil ac addysgu (gweler paragraff 15.11 uchod).

.4 Atodiadau ychwanegol Manyleb y Rhaglen sy’n ymhelaethu ar faterion unigryw i’r rhaglen ac nad ydynt wedi’u trin yn ddigon manwl yn y Llawlyfr Academaidd, er enghraifft:

a) Strategaeth/Rheoliadau Asesu – dogfen ysgol gyfan neu raglen-benodol;

b) Llawlyfr Dysgu Lleoliad i gynnwys manylion rheoli, cymorth ac egwyddorion asesu dan sylw;

c) Pan fo cynllun cyfnewid myfyrwyr a/neu fathau eraill o astudio i ffwrdd a allai gynnwys asesiad trydydd parti, manylion rheoli a goruchwylio elfennau o’r fath, a’r dulliau y bydd credyd academaidd a lefelau marcio/asesu yn cael eu sicrhau mewn perthynas â’r rhai sy’n ofynnol gan y Brifysgol;

d) Yn achos prosiectau mawr neu draethodau hir neu debyg, y trefniadau ar gyfer eu dewis, eu goruchwylio a’u hasesu.

.5 Disgrifyddion Modiwl (gweler Cyfrol 2, Adran 1 Nodiadau Canllaw a Thempledi).

.6 CVs holl aelodau staff addysgu’r rhaglen (mae CVs corfforaethol ar gael gan yr Uned Adnoddau Dynol) a map neu ddiagram sy’n cysylltu tiwtoriaid modiwlau â theitlau modiwlau.

.7 Llawlyfr Rhaglen Myfyrwyr Drafft (i gynnwys manylion y cymorth tiwtora personol a fydd ar gael i fyfyrwyr).

.8 Ar gyfer darpariaeth gydweithredol yn unig:

a) Adroddiad yr Ymweliad Fetio Cychwynnol â’r sefydliad cydweithredol (os yw’n bartner newydd);

D.S. 	Yn achos cynnig lle mae rhai o’r dogfennau cyflwyno yn Gymraeg, dylai’r Ysgol sicrhau bod cyfieithiadau Saesneg yn cael eu cynnwys.

Dogfen Ddiffiniol y Rhaglen

20. Unwaith y bydd y rhaglen wedi’i chymeradwyo gan y Panel Sefydlog a’i chymeradwyo drwy strwythur pwyllgor academaidd y Brifysgol, mae’n ofynnol i’r Cyfarwyddwyr Rhaglenni anfon fersiwn PDF electronig o ddogfen ddiffiniol y rhaglen i’r QED, a fydd yn cael ei chadw fel ffynhonnell wybodaeth am y rhaglen.

Cymeradwyaeth Academaidd gan y Panel Sefydlog: Cwmpas a phroses

Cwmpas

21. Bydd natur gwaith craffu’r Panel Sefydlog ar y cynnig yn adlewyrchu natur y rhaglen arfaethedig. Ar gyfer pob cynnig ar gyfer rhaglen newydd, bydd manylion y cyfleusterau a fydd ar gael i’r rhaglen yn cael eu cynnwys yn nogfennaeth y cynnig. Yn achos partneriaid cydweithredol, efallai bydd y Panel Sefydlog angen taith o amgylch y cyfleusterau (naill ai’n bersonol neu’n rhithwir). 

22. Bydd y Panel Sefydlog yn archwilio materion sy’n codi o’r ddogfennaeth ac yn cynnal cyfarfodydd gyda’r timau sy’n cynnig (a rhanddeiliaid eraill lle ystyrir eu bod yn angenrheidiol) ac yn sicrhau ei hun o’r canlynol:

1. Bod y cwricwlwm yn cyd-fynd ag Egwyddorion y Cwricwlwm a bod sylw wedi ei roi i unrhyw argymhellion a wnaed gan RASC/IC;

2. Bod unrhyw wyriadau arfaethedig o Ofynion Cynllunio Cwricwlwm y Brifysgol gan gynnwys y rhai ar gyfer oriau cyswllt, modiwlau dewisol, pwysoliad credyd, lleoliadau, ac asesu dilys a dulliau addysgu wedi’u hategu gan achos academaidd cadarn;

3. Cydlyniant academaidd y rhaglen a phriodoldeb nodau, deilliannau dysgu a chanlyniadau’r rhaglen ar draws y modiwlau arfaethedig;

4. Cadernid taith y myfyriwr drwy’r rhaglen gan gynnwys y rhesymeg sy’n cysylltu deilliannau dysgu, cynnwys, methodolegau dysgu ac addysgu, a strategaethau asesu (gan gynnwys adborth i fyfyrwyr) a chydbwysedd y dulliau asesu;

5. Bod y cynigydd wedi ystyried unrhyw argymhellion a wnaed yn y cam cymeradwyo lefel Prifysgol mewn perthynas ag ymgorffori cyflogadwyedd trwy ddylunio’r cwricwlwm;

6. Bod y cynnig wedi ymateb i adborth rhanddeiliaid yn fewnol ac yn allanol;

7. Bod y cynnig yn cyd-fynd â gofynion y Brifysgol ar gyfer dulliau dysgu gwahanol (ar y campws/cyfunol/ar-lein);

8. Perthynas/natur gymaradwy’r rhaglen mewn perthynas ag unrhyw feincnodau neu safonau cenedlaethol (e.e. datganiad meincnod pwnc QAA, disgrifydd cymwysterau FHEQ, Meincnod Cymwysterau Gradd Sylfaen, Datganiad Nodweddion Prentisiaethau QAA, gofynion Cyrff Proffesiynol, Statudol a Rheoleiddiol, gofynion gweinidogaeth leol);

9. Pan mae ymarfer proffesiynol, lleoliad gwaith, ac ati wedi’u cynnwys, yr egwyddorion rheoli, cymorth ac asesu sy’n gysylltiedig a bod cydymffurfiaeth gyffredinol â pholisi a chanllawiau’r Brifysgol ar gyfer dysgu seiliedig ar waith a lleoliad;

10. Pan fo cynllun cyfnewid myfyrwyr a/neu fathau eraill o astudio i ffwrdd o’r Brifysgol a allai gynnwys asesiad trydydd parti, rheoli a goruchwylio elfennau o’r fath, a’r dulliau y bydd credyd academaidd a lefelau marcio/asesu yn cael eu sicrhau mewn perthynas â’r rhai sy’n ofynnol gan y Brifysgol;

11. Mewn achosion lle mae dysgu ar-lein neu ddysgu cyfunol i’w ddefnyddio, y dull i’w ddefnyddio, y cymorth sydd ar gael, y deunyddiau dysgu a gynigir ac a yw’r cynigion yn cyd-fynd â 10 Egwyddor Dysgu Ar-lein y Brifysgol;

12. Lle mae’r cynnig yn rhan o gwricwlwm presennol sy’n cael ei adolygu, bod y newidiadau arfaethedig yn adlewyrchu perfformiad y rhaglen hyd yma;

13. Yn achos prosiectau mawr neu draethodau hir neu debyg, y trefniadau ar gyfer eu dewis, eu goruchwylio a’u hasesu;

14. Ansawdd y Llawlyfr Rhaglen Myfyrwyr a’r platfform dysgu;

15. Trefniadau tiwtora personol;

16. Bod yr holl ddogfennaeth angenrheidiol ar gyfer cymeradwyaeth wedi’i chwblhau’n llawn ac yn briodol.

Yn achos rhaglenni newydd a gyflwynir gan bartneriaid cydweithredol, bydd y Panel hefyd yn ceisio sicrhau:

17. Bod y rheolaeth a’r staffio academaidd yn ddigonol i sicrhau y bydd safonau academaidd yn cael eu cyflawni’n llwyddiannus, ac y bydd ansawdd y ddarpariaeth ar lefel debyg;

18. Bod adnoddau dysgu priodol a mecanweithiau cymorth i fyfyrwyr ar waith i gyflawni’r rhaglen;

19. Yn achos darpariaeth fasnachfraint, bod unrhyw fân newidiadau a gynigir i’r cwricwlwm (e.e. er mwyn cyd-destunoli) yn dderbyniol o ran cynnwys, ehangder a lefel academaidd.

23. Nid yw’r rhestr uchod yn gyfyngol nac yn holl gynhwysfawr.

Craffu ar Gynigion

24. Bydd cynigion yn cael eu hystyried drwy graffu ar y ddogfennaeth a gyflwynwyd a chyfarfodydd gyda’r Panel Sefydlog. Yn achos cynigion ar gyfer partneriaid newydd, dulliau cymhleth o ddarparu neu le mae cryn ofyniad gan Gyrff Proffesiynol, Statudol a Rheoleiddiol, gallai’r Panel benderfynu cynnal cyfarfodydd yn ychwanegol at y rhai a restrir isod. Bydd cyfarfodydd i ystyried cynnig fel arfer yn cynnwys:

.1 cyfarfod o’r Panel gyda Deon yr Ysgol, Dirprwy Ddeon yr Ysgol, Deon Cyswllt: Cyfarwyddwr Ymgysylltu â Myfyrwyr a Chyfarwyddwr y Rhaglen i archwilio materion cyd-destun a rheoli;

.2 cyfarfod, neu gyfarfodydd, o’r Panel gyda Thîm y Rhaglen er mwyn ymchwilio’n llawn i gynnig y rhaglen gan gynnwys rhesymeg, cynnwys, asesiad a mynediad i’r rhaglen; disgwylir y bydd holl aelodau o Dîm y Rhaglen, gan gynnwys darlithwyr allanol lle mae ganddynt fewnbwn sylweddol, yn mynychu’r cyfarfod hwn; gall Deon yr Ysgol a/neu Ddirprwy Ddeon/Deon Cyswllt yr Ysgol hefyd fod yn bresennol fel y bo’n briodol;

.3 lle bo’n briodol, cynnal taith o amgylch cyfleusterau, yn rhai cyffredinol (er enghraifft, llyfrgell a thechnoleg gwybodaeth) a’r rhai sy’n benodol i’r rhaglen;

.4 lle bo’n briodol, cwrdd â myfyrwyr o’r Ysgol lle bydd y Rhaglen ar waith.

Llunio penderfyniadau’r Panel Sefydlog

25. 	Ni ddylid argymell cymeradwyaeth i’r Pwyllgor Ansawdd a Safonau Academaidd os oes gan y Panel gryn amheuaeth am y nodau, safon academaidd, strwythur, cynnwys, rheoliadau asesu, ac ati, ar ôl cwblhau’r gwaith craffu ac unrhyw ddeialog gyda Thîm y Rhaglen.

26. 	Dylid gwneud penderfyniadau ar sail y dogfennau a gyflwynir, ac ni ddylai pwysau sy’n deillio o amseriad y gymeradwyaeth ddylanwadu ar y penderfyniad academaidd.

27. 	Y sefyllfa sy’n achosi’r anhawster mwyaf yw honno lle mae’r ddogfen yn ddiffygiol ond lle mae amheuon y Panel wedi’u bodloni wrth drin a thrafod. Mewn achosion o’r fath, rhaid i’r Panel fod yn ddigon bodlon bod y materion wedi’u datrys neu fod modd eu datrys ac y bydd y ddogfennaeth yn cael ei diwygio yn unol â hynny.

28. 	Ar ôl ystyried y cynnig academaidd terfynol, gall y Panel Sefydlog wneud yr argymhellion canlynol:

.1 bod y rhaglen yn cael ei chymeradwyo;

.2 bod y rhaglen yn cael ei chymeradwyo yn amodol ar fân newidiadau i’r ddogfennaeth;

.3 bod y rhaglen yn cael ei chymeradwyo yn amodol ar fonitro parhaus gan AQSC. Yn achos materion adnoddau, gan gynnwys staffio, gall hyn arwain at ofyn am gynllun gweithredu, i’w fonitro drwy’r Pwyllgor Ansawdd a Safonau Academaidd;

.4 nad yw’r rhaglen yn cael ei chymeradwyo ond ei hailgyflwyno ar ôl proses ddatblygu neu ailgynllunio pellach;

.5 bod y rhaglen yn cael ei gwrthod, ar y sail na fyddai cyflwyno newidiadau na’i datblygu ymhellach yn arwain at raglen o ansawdd neu safon briodol.

29.  Yn achos argymhelliad 1, 2 neu 3 uchod, cynghorir AQSC i gymeradwyo’r rhaglenni (ar ôl cwblhau unrhyw fân newidiadau neu gynllun gweithredu priodol).

CADARNHAD O DDILYSU

30. 	Bydd y broses ganlynol yn berthnasol os cynigir newidiadau uwchlaw’r trothwy addasu yn y cyfnod rhwng dilysu a recriwtio, cyn belled nad yw’r yw’r cyfnod hwnnw’n fwy na dwy flynedd. Gall achlysuron o’r fath godi, er enghraifft, pan nad yw rhaglen newydd yn recriwtio myfyrwyr y flwyddyn ar ôl dilysu.

Diben

31.	Pwrpas y cadarnhad yw cymeradwyo newidiadau i gynnwys, trefniadaeth neu gyflwyniad y rhaglen nad oeddent yn rhan o’r dilysiad gwreiddiol. Er enghraifft, yn achos rhaglen sy’n cael ei hailstrwythuro, bydd y cadarnhad yn canolbwyntio ar yr ailstrwythuro ac unrhyw gynnwys newydd. Ni fyddai o reidrwydd yn ailymweld â chynnwys a gafodd ei ddilysu’n wreiddiol ond a gafodd ei ailddosbarthu o ganlyniad i’r ailstrwythuro arfaethedig. Wrth gymeradwyo’r newidiadau, bydd y Panel yn cadarnhau bod y rhaglen ar ei newydd wedd yn cyd-fynd â Chynllun Strategol y Brifysgol, y bydd yn cyrraedd lefelau priodol o ansawdd a safonau, ac yn ystyried meincnodau allanol yn ôl yr angen. Bydd angen cymeradwyaeth RASC neu IC ar unrhyw newidiadau arfaethedig i deitl, dyfarniad, dull neu iaith y rhaglen cyn i’r Panel Sefydlog wneud gwaith craffu academaidd.

Dogfennau i’w cyflwyno

32. Mae’r set o ddogfennaeth i’w chyflwyno yn unol â’r rhai a bennwyd yn y weithdrefn ddilysu. Rhaid i’r rhesymeg gyfiawnhau a disgrifio’r newidiadau arfaethedig yn glir a nodi ble y gellir canfod y newidiadau ym manyleb y rhaglen a’r disgrifyddion modiwlau.

Y Broses

33. Yn yr agweddau canlynol, bydd y broses yn adleisio’r un ar gyfer dilysu;  craffu gwrthrychol; sicrhau ansawdd gan yr Ysgol cyn cyflwyno; adolygiad QED o’r cyflwyniad drafft;  cyflwyno ffurfiol i’r Panel drwy QED; argymhelliad AQSC; cyyflwyno dogfen ddiffiniol y rhaglen i QED.

34. Mae’r broses yn wahanol i’r dilysu gwreiddiol o ran y gall gwaith craffu trwy ddeialog barhaus rhwng aelod penodol o’r Panel a’r Dirprwy Ddeon a Thîm y Rhaglen gymryd lle’r craffu drwy’r Panel Sefydlog. Bydd newidiadau i’r cyflwyniad yn cael eu gwneud yn ailadroddus dros y cyfnod cymeradwyo gyda’r gwaith wedi’i gymeradwyo gan aelod o’r Panel wrth iddo gael ei gwblhau; y cyfnod cymeradwyo yw’r cyfnod rhwng y cyflwyniad ffurfiol a dyddiad y cytunwyd arno ar gyfer cymeradwyaeth derfynol. Mewn amgylchiadau arferol, bydd y cyfnod cymeradwyo yn bedair wythnos waith.

Llunio penderfyniadau’r Panel

35. Fel gyda’r dilysiad gwreiddiol, ni ddylai’r panel argymell cymeradwyaeth i AQSC os oes ganddo amheuon am y newidiadau arfaethedig.

36. Ni chaiff y panel osod yr amodau canlynol; naill ai mae’r gwaith wedi’i gyflwyno i’r safon ofynnol erbyn diwedd y cyfnod cymeradwyo, neu nad yw. Yn yr achos olaf, bydd y panel yn argymell i AQSC bod y rhaglen yn aros fel y’i dilyswyd yn wreiddiol.








Llinell amser dilysu Rhaglen


	Cam gweithredu
	Cyfrifoldeb
	Terfyn amser

	Hysbysu’r QED am y cynnig gan gynnwys teitl, lefel a phrif gynigydd
	Deon yr Ysgol
	Erbyn mis Medi 

	Creu adroddiad cyflogadwyedd (fel y bo’n briodol)
	Cyflogadwyedd 
	Erbyn mis Hydref

	Cyflwyno’r rhaglen i’w chymeradwyo i RASC/IC fel y bo’n briodol.
	Deon yr Ysgol
	Erbyn mis Hydref

	Cwrdd â QED i gadarnhau’r dyddiad arfaethedig ar gyfer cymeradwyaeth academaidd derfynol ac anghenion cymorth cynlllunio’r cwricwlwm.
	Prif Gynigydd/Dirprwy Ddeon/Deon Cyswllt
	Erbyn mis Tachwedd

	Cyflwyno rhhestr flynyddol o gynigion i’r Panel Sefydlog a’r Pwyllgor Ansawdd a Safonau Academaidd
	QED
	Erbyn mis Tachwedd

	Cynnig Cynghorydd/Cynghorwyr Allanol ar gyfer cymeradwyaeth QED
	Dirprwy Ddeon/Deon Cyswllt
	Erbyn mis Tachwedd

	Dyrannu Adolygydd sy’n Fyfyriwr/Adolygwyr sy’n Fyfyrwyr
	QED
	Erbyn mis Tachwedd

	Cyflwyno cynnig academaidd drafft i QED
	Dirprwy Ddeon/Deon Cyswllt yr Ysgol
	40 diwrnod gwaith cyn y dyddiad cymeradwyo terfynol

	Cynnal adolygiad a chyflwyno adroddiadau a dogfennau cynigion i’r Panel Sefydlog
	QED

	35 diwrnod gwaith cyn y dyddiad cymeradwyo terfynol.

	Cyflwyno sylwadau ar gynnig academaidd drafft. Cadarnhau a oes angen unrhyw gyfarfodydd ychwanegol gyda’r cynigwyr.
	Panel Sefydlog
	30 diwrnod gwaith cyn y dyddiad cymeradwyo terfynol

	Hysbysu’r Ysgol o argymhellion QED a’r Panel a darparu cymorth yn ôl yr angen

	QED
	30-25 diwrnod gwaith cyn y dyddiad cymeradwyo terfynol

	Cyflwyno cynnig academaidd terfynol i QED
	Dirprwy Ddeon/Deon Cyswllt yr Ysgol
	15 diwrnod gwaith cyn y dyddiad cymeradwyo terfynol

	Adolygu’r cynnig terfynol a rhoi gwybod i’r Ysgol am unrhyw newidiadau a argymhellir
	QED
	10 diwrnod gwaith cyn y dyddiad cymeradwyo terfynol

	Cyflwyno cymeradwyaeth academaidd derfynol i QED er mwyn i’r Panel Sefydlog graffu ar y cynnig
	Dirprwy Ddeon/Deon Cyswllt
	5 diwrnod gwaith cyn y dyddiad cymeradwyo terfynol

	Cynnal cyfarfodydd y tîm arfaethedig a’r Panel Sefydlog
	Ysgol/Panel Sefydlog/Partneriaid
	Dyddiad cymeradwyo terfynol

	Cymeradwyo cynnig academaidd terfynol neu gyfeirio yn ôl i’r Ysgol
	Panel Sefydlog
	Dyddiad cymeradwyo terfynol

	Rhannu’r canlyniadau a chyflwyno unrhyw argymhellion i’w cymeradwyo i AQSC
	QED
	5 diwrnod gwaith ar ôl y dyddiad cymeradwyo terfynol






Dilysu Gradd-brentisiaethau: Canllaw i aelodau panel a thimau rhaglenni.

Mae gofynion dilysu cyffredinol y Brifysgol a nodir uchod hefyd yn berthnasol i’r broses o ddilysu rhaglenni Gradd-brentisiaethau.

Mae’r canlynol yn ystyriaethau atodol i’r Panel Sefydlog eu hystyried wrth graffu ar gynnig i gymeradwyo rhaglen gradd-brentisiaeth, ac i Dîm y Rhaglen wrth ysgrifennu eu cyflwyniad i ddilysu gradd-brentisiaeth. Mae’r ystyriaethau atodol hyn yn cyd-fynd â chyhoeddiad QAA Quality Assuring Higher Education in Apprenticeships (ail argraffiad) a Datganiad Nodweddion Prentisiaethau y QAA. Dylid rhoi sylw hefyd i Ganllawiau’r Brifysgol ar gyfer Dysgu Seiliedig ar Waith a Lleoliadau Gwaith  sy’n cyflwyno safonau gofynnol y Brifysgol yn y meysydd hynny. Sylwer, er bod Canllaw Arferion Da ASET y cyfeirir ato yng Nghanllawiau’r Brifysgol yn dal i fod yn gyfredol, nid yw’r cyfeiriadau at God y DU wedi’u diweddaru. Mae themâu’r cyngor a chanllawiau perthnasol ynghylch galluogi cyflawniad myfyrwyr, partneriaethau, asesu, dysgu ac addysgu a dysgu seiliedig ar waith i’w gweld yn Revised UK Quality Code. Yn benodol, mae cyngor ar ddatblygu, gweithredu a gwerthuso prentisiaethau ar gael yn  UK Quality Code’s Advice and Guidance on WBL.

Cefndir Gradd-brentisiaethau yng Nghymru

Rhaglenni dysgu seiliedig ar waith yw gradd-brentisiaethau sy’n darparu cyfleoedd i unigolion sy’n gweithio yng Nghymru i feithrin gwybodaeth berthnasol am y diwydiant ac ennill cymhwyster wrth weithio am dâl, gan ennill profiad o wneud swydd benodol. Mae’r gofynion ar gyfer cwblhau gradd-brentisiaeth wedi’u nodi mewn fframweithiau gradd-brentisiaethau a gomisiynwyd gan Lywodraeth Cymru sydd wedi’u datblygu gyda chyflogwyr ar draws diwydiant neu ystod o ddiwydiannau ac sy’n cael eu cydnabod ganddynt.

Mae Llywodraeth Cymru wedi datblygu tair Partneriaeth Sgiliau Ranbarthol i nodi ac ymateb i anghenion sgiliau Cymru, ac mae pob un ohonynt yn cynnwys cynrychiolaeth addysg uwch. Mae hyn yn cynnig y cyfle i gydweithio ar draws y sectorau addysg uwch a dysgu seiliedig ar waith er mwyn diwallu anghenion cyflogwyr orau ac i osgoi cystadleuaeth ddi-werth. Mae sefydliadau a ariennir gan CCAUC wedi bod yn rhan o waith datblygu prentisiaethau lefel uwch gydag ymrwymiad i wella mynediad, cydraddoldeb a thegwch cyfle drwy lwybrau dysgu hyblyg. Byddai hyn yn cynnwys graddau ychwanegol, gan gryfhau llwybrau cynnydd i’r radd-brentisiaeth sy’n cael ei chyflwyno. Mae sefydliadau a ariennir gan CCAUC hefyd yn cael eu hannog i gynnig darpariaeth trwy ddarparwyr eraill lle mae’n diwallu orau anghenion y cyflogwr a’r prentis.

Bydd gradd-brentisiaeth lawn yn para o leiaf tair blynedd, er y gallant fod yn hirach i sicrhau bod gan y myfyriwr prentisiaeth ddigon o amser i fodloni gofynion y fframwaith prentisiaeth wrth weithio.

Gosod safonau academaidd

Mae gan y Brifysgol gyfrifoldeb am sicrhau ansawdd yr hyfforddiant prentisiaeth y mae’n ei ddarparu ac am safonau academaidd ac ansawdd ei chymwysterau gradd-brentisiaeth. Mae Cod Ansawdd y DU yn dweud yn glir y gall darparwyr addysg uwch fod yn hyblyg wrth ddylunio a chymhwyso prosesau sicrhau ansawdd mewnol i sicrhau bod y rhain yn briodol i’r amserlenni a’r cyd-destunau gwahanol y mae angen gweithredu ynddynt, ac a all gefnogi rôl ganolog cyflogwyr mewn prentisiaethau. Mae modd cyflawni hyn heb danseilio’r egwyddorion eang sy’n sail i sicrhau safonau ac ansawdd academaidd.

Safon Gradd-brentisiaeth

Bydd cymwysterau sy’n cael eu cynnig ar fframweithiau gradd-brentisiaeth wedi bod trwy broses i sicrhau eu bod yn bodloni gofynion fframwaith prentisiaeth ac anghenion cyflogwyr. Felly, cyn ei chyflwyno i’w chymeradwyo gan y Brifysgol, bydd rhaglen gradd-brentisiaeth arfaethedig wedi’i derbyn i Fframwaith Prentisiaethau perthnasol Cymru yn gyntaf, sy’n diffinio’r deilliannau dysgu a’r sgiliau y disgwylir i’r radd-brentisiaeth eu cwmpasu.

Mae angen i’r Panel Sefydlog sicrhau bod deilliannau dysgu a sgiliau’r Fframwaith Prentisiaethau wedi’u mapio i ddeilliannau dysgu’r radd-brentisiaeth arfaethedig.

Recriwtio, dewis a derbyn

Cyflogwyr yn bennaf sy’n arwain y broses o ddewis prentisiaid yng Nghymru, gan y bydd pob prentis yn cael ei recriwtio ar statws cyflogedig. Bydd angen i’w rôl fodloni gofynion y fframwaith Prentisiaethau lefel 6 a nodwyd ar gyfer prosesau cyflwyno a derbyn yng Nghymru ar gyfer Gradd-brentisiaeth ac sy’n cynnwys gofynion mynediad y cyflogwr a’r corff dyfarnu. Bydd y Brifysgol yn cydnabod dulliau dysgu blaenorol, yn enwedig lle mae unigolion wedi bwrw prentisiaethau ar lefelau is. Pan fydd camau dysgu blaenorol o’r fath wedi’u cydnabod, bydd y radd-brentisiaethau yn fyrrach.

Dylai’r Panel Sefydlog sicrhau bod y gofynion mynediad arfaethedig wedi’u gosod o fewn y safonau prentisiaeth cymeradwy perthnasol yn ogystal â gofynion y Brifysgol.

Cymorth gradd-brentisiaeth

Bydd angen i fyfyrwyr prentisiaethau allu manteisio ar yr ystod lawn o wasanaethau a chymorth myfyrwyr a gynigir gan y Brifysgol.

Dylai’r Panel Sefydlog ystyried sut gall myfyrwyr sydd hefyd yn weithwyr gael gafael ar y gwasanaethau hyn.

Mae angen i’r Brifysgol fod yn gwbl glir gyda’r cyflogwr a’r myfyriwr prentisiaeth ynglŷn â’r hyn y maent yn ymrwymo iddo, gan gynnwys ymrwymiad i ryddhau’r myfyriwr prentisiaeth ar gyfer unrhyw hyfforddiant i ffwrdd o’r gwaith. Hefyd, rhaid i’r cyflogwr a’r Brifysgol bwysleisio y bydd y myfyriwr prentisiaeth yn cael cyfle, yn y gweithle, i fodloni gofynion cymhwysedd y fframwaith prentisiaeth.

Dylai’r Panel Sefydlog ystyried cynigion i weithio gyda chyflogwyr i sicrhau bod y gweithle yn addas i brentisiaid allu cyflawni sgiliau a deilliannau dysgu’r rhaglen radd-brentisiaeth arfaethedig.

Dysgu, addysgu a datblygiad myfyrwyr prentisiaethau

Mae’r rhan fwyaf o’r dysgu a’r hyfforddiant yn digwydd ‘yn y gwaith’ tra bod prentisiaid yn cymryd rhan mewn gweithgareddau gwaith. Mae integreiddio dysgu a hyfforddiant yn y swydd ac i ffwrdd o’r gwaith yn hanfodol er mwyn darparu prentisiaeth o’r radd flaenaf.

Dylai’r Panel Sefydlog ystyried pwy fydd yn cefnogi’r dysgu a sut maent yn cael eu cymhwyso, eu cefnogi a’u datblygu. Os yw mentoriaid yn y gweithle, sut maent yn cael eu datblygu a’u cefnogi a sut mae’r rhyngweithio rhwng mentor yn y gweithle, y prentis a thiwtor yn y Brifysgol wedi’i strwythuro?

Dylai’r Panel Sefydlog archwilio’r trefniadau ar gyfer darparu cynlluniau dysgu unigol gan Dîm y Rhaglen.

Dylai’r Panel Sefydlog sicrhau bod rolau a chyfrifoldebau yr holl unigolion a sefydliadau sy’n ymwneud â chefnogi datblygiad a chyflawniad prentisiaid yn glir.

Profiad/ymgysylltiad myfyrwyr prentisiaeth

Mae gan brentisiaid sy’n fyfyrwyr hawliau a hawlogaethau fel myfyrwyr a hawliau a rhwymedigaethau fel gweithwyr. Mae angen i’r Brifysgol ymdrin â’r hawliau a rhwymedigaethau gwahanol hyn a sicrhau bod modd eu cysoni’n briodol. Bydd angen i Undeb y Myfyrwyr sicrhau ei fod yn gallu cynrychioli llais prentisiaid sy’n fyfyrwyr a bydd angen sefydlu cynrychiolaeth briodol i fyfyrwyr hefyd.

Dylai’r Panel Sefydlog archwilio’r cyfleoedd y mae’r radd-brentisiaeth yn eu cynnig i fyfyrwyr prentisiaeth gyfrannu at lunio eu profiad dysgu a chyfrannu at sicrhau ansawdd a gwella eu dysgu. Mae cyflogwyr lawn mor bwysig mewn prentisiaethau, mae’n bwysig bod y radd-brentisiaeth arfaethedig yn cynnwys trefniadau ar gyfer rheoli a chysoni gofynion prentisiaid a chyflogwyr.

Asesu

Yn wahanol i Loegr, nid oes gan y Fframwaith Gradd-brentisiaethau yng Nghymru asesiad pwynt terfyn ar wahân, ac mae cyflawni’r fframwaith cyffredinol yn seiliedig ar asesiad o lwyddiant yn y cymhwyster a chyflawni deilliannau dysgu modiwlau perthnasol yn y credyd a’r cymhwyster.

Pan mae’r Brifysgol yn gweithio gydag eraill i ddarparu gradd-brentisiaethau, disgwylir i bartneriaid cyflawni (hynny yw, y rhai heb bwerau dyfarnu graddau) weithredu prosesau asesu o fewn fframwaith academaidd a rheoliadau’r Brifysgol yn unol â’u rôl ddirprwyedig. Dylai pawb sy’n ymwneud â’r broses asesu gael eu hyfforddi ar ffyrdd effeithiol o werthuso i ba raddau y mae deilliannau dysgu wedi’u cyflawni, gan gynnwys partneriaid cyflawni a chyflogwyr, lle maent yn rhan o brosesau asesu.

Dylai’r Panel Sefydlog ystyried a yw pawb sy’n ymwneud ag asesu wedi derbyn hyfforddiant priodol ac yn gymwys i gyflawni eu rolau a’u cyfrifoldebau amrywiol.

Gall y cynnig gradd-brentisiaeth gynnwys asesu cymhwysedd galwedigaethol neu broffesiynol, yn enwedig pan mae’r brentisiaeth yn darparu cyfrwng ar gyfer cydnabyddiaeth Corff Proffesiynol, Statudol a Rheoleiddiol, yn ogystal ag asesu safonau academaidd. Gall asesiad o’r fath ddigwydd ar yr un pryd neu gall gynnwys asesiadau ar wahân. Y Brifysgol sy’n bennaf gyfrifol am yr asesiad sy’n ymwneud â’i dyfarniad ond gall hefyd fod yn gyfrifol am asesiad sy’n ymwneud yn uniongyrchol â safonau prentisiaeth a/neu safonau proffesiynol eraill.

Yn yr achos hwn, dylai’r Panel Sefydlog ystyried sut y gellid cydlynu gofynion asesu amrywiol y radd-brentisiaeth arfaethedig yn ei chyfanrwydd yn fwyaf effeithiol.

Arholwyr allanol

Rhaid i’r Brifysgol sicrhau bod yr holl arholwyr sy’n cael eu penodi i’w gradd-brentisiaethau yn meddu ar y  cymwysterau addas i gyflawni’r rôl, a allai olygu, er enghraifft, bod ganddynt lefel briodol o arbenigedd seiliedig ar ymarfer. Gellid cyflawni’r cydbwysedd gofynnol o arbenigedd pwnc ac ymarfer trwy benodi dau arholwr allanol, y naill yn arbenigwr pwnc a’r llall ag arbenigedd ymarfer.

Dylai’r Panel Sefydlog ystyried priodoldeb y trefniadau allanol ar gyfer y radd-brentisiaeth arfaethedig.

Cwynion ac apeliadau 

Mae prentisiaid sy’n dilyn cyrsiau gradd-brentisiaeth yn y Brifysgol yn fyfyrwyr y Brifysgol, felly gallant ddefnyddio prosesau cwynion ac apeliadau academaidd y Brifysgol.

Dylai’r Panel Sefydlog fod yn fodlon bod gweithdrefnau cwynion ac apeliadau’r Brifysgol yn hygyrch a chynhwysol, o safbwynt cynnig y radd-brentisiaeth.

Monitro ac adolygu

Bydd monitro ac adolygu rhaglenni gradd-brentisiaeth yn rheolaidd yn sicrhau bod y cyfleoedd dysgu priodol yn parhau i fod ar gael i brentisiaid. Mewn gradd-brentisiaethau, bydd yr amgylchedd dysgu a hyfforddi yn un aml-leoliad a bydd sawl person yn ymwneud â chynllunio, cyflwyno ac asesu gradd-brentisiaeth gan gynnwys y cyflogwr a mentoriaid yn y gweithle, er enghraifft. Hefyd, efallai y bydd angen gwaith monitro ac adolygu allanol. Dylai darparwyr sicrhau bod pawb sy’n ymwneud â phrofiad dysgu a hyfforddi prentis yn cael eu cynnwys mewn prosesau monitro ac adolygu.

Ar ben hynny, mae disgwyl i gynnydd y prentis gael ei adolygu bob deufis fel rhan o’r contract prentisiaeth.

Dylai’r Panel Sefydlog sicrhau bod trefniadau monitro ac adolygu’r radd-brentisiaeth arfaethedig yn caniatáu mewnbwn yr holl bartïon perthnasol.

Dogfennau cyflwyno ychwanegol ar gyfer dilysu Gradd-brentisiaethau

Yn ogystal â’r dogfennau cyflwyno dilysu arferol, mae’n ofynnol i Dimau’r Rhaglen gyflwyno:

· Contract Prentisiaeth

· Cytundeb Dysgu Prentisiaeth

· Gwybodaeth am sut mae’r deilliannau dysgu a sgiliau Fframwaith Prentisiaethau Cymru perthnasol yn cyd-fynd â deilliannau dysgu’r rhaglen radd-brentisiaeth arfaethedig

· Cadarnhad bod y rhaglen yn cyd-fynd â Datganiad Nodweddion Prentisiaeth QAA

Cyd-destun manyleb y Rhaglen

Sylwch y dylid cynnwys cyd-destunoli priodol, fel y dangosir isod, yn y Fanyleb Rhaglen ar gyfer Gradd-brentisiaeth o dan y penawdau canlynol yn y templed:

Hyd arferol y Rhaglen

Bydd y radd-brentisiaeth yn para o leiaf tair blynedd.

Meini prawf ar gyfer derbyn i’r Rhaglen

[Rhowch ofynion penodol i’r rhaglen nad ydynt wedi’u cynnwys yn y Llawlyfr Academaidd a’u hategu gyda’r cyd-destun fel y dangosir isod]

Rhaid i ymgeiswyr fod mewn swydd amser llawn mewn rôl sy’n cyd-fynd â Manylebau Fframwaith Cymru ar gyfer (rhowch enw’r Fframwaith e.e. Fframwaith TG/Digidol). Bydd penderfyniadau ar fynediad ar gyfer y rhaglen hon yn cael eu gwneud mewn partneriaeth rhwng y Brifysgol a’r Cyflogwr gan sicrhau bod yr ymgeisydd yn bodloni’r gofynion mynediad academaidd safonol yn ogystal â’r gofynion mynediad proffesiynol a gofynion mynediad y cyflogwr, sy’n amrywio o gyflogwr i gyflogwr. Bydd y rheolwr perthynas, cyswllt y diwydiant o fewn Tîm y Rhaglen a chynrychiolydd y cyflogwr yn penderfynu ar hyn cyn y cais. Mae pob prentis yn ymrwymo i gytundeb dysgu tair ffordd ar ôl cael ei dderbyn i’r rhaglen.

Nod y rhaglen

[Rhowch grynodeb cyffredinol wedi’i ategu gan gyd-destun fel y dangosir isod]

Bydd cymwyseddau ychwanegol at ddeilliannau gwybodaeth y rhaglen yn cael eu hasesu yn y gweithle gan y cyflogwr; yn benodol ymddygiad proffesiynol, iechyd a diogelwch a rolau, cyfrifoldebau ac arferion gwaith y cwmni. Bydd y tiwtor personol/diwydiant yn rhoi tystiolaeth o hyn yn y cyfarfodydd cynnydd tair ffordd gydol y rhaglen. Mae dogfen mapio’r fframwaith prentisiaethau atodedig yn nodi’r holl fanylion, ac yn ofynnol gan Fanyleb Safonau Prentisiaethau, Cymru.

Nodweddion arbennig y rhaglen

[Cyfeiriwch at nodweddion EDGE Met Caerdydd gan ychwanegu cyd-destun fel y nodir isod]

Bydd myfyrwyr yn datblygu a chymhwyso’r wybodaeth a’r sgiliau proffesiynol a ddatblygwyd yn y rhaglen ddysgu hon yn eu gweithle. Wedi’i datblygu fel partneriaeth ddysgu tair ffordd rhwng y cyflogwr, y myfyriwr a’r Tîm Rhaglen academaidd, bydd y rhaglen hon yn helpu myfyrwyr i feithrin sgiliau, y bydd galw mawr amdanynt yn y dyfodol, gan lenwi’r bylchau sgiliau rhanbarthol. Wedi’i chynllunio mewn ymateb i anghenion cyflogwyr, gall myfyrwyr, er enghraifft, astudio un diwrnod yr wythnos gyda’r pedwar diwrnod sy’n weddill mewn swydd neu drwy gyfnodau addysgu bloc gyda’r un buddion a hawliau â gweithiwr arferol. Trwy ddefnyddio’r flwyddyn galendr lawn a chymhwyso egwyddorion craidd dysgu seiliedig ar waith, bydd myfyrwyr yn cyflawni eu dyfarniad o fewn yr un cyfnod â myfyriwr amser llawn arferol, gan leihau costau’r cyfle i gyflogwyr a sicrhau bod anghenion sgiliau cyflogwyr yn y dyfodol yn cael eu diwallu mor effeithiol ac effeithlon â phosibl. Mae pob agwedd ar y rhaglen hon a’i chyflwyno yn cyd-fynd â’r cymwyseddau a’r deilliannau perthnasol a nodir yn Fframwaith Partneriaeth [rhowch enw] [blwyddyn] ar gyfer [enw maes y rhaglen e.e. Gwyddorau Data Cymhwysol] yn ogystal â chydymffurfio â darpariaethau Deddf Prentisiaethau, Sgiliau, Plant a Dysgu (2009), Manyleb Safonau Prentisiaethau Cymru ac yn cyd-fynd â chanllawiau’r QAA ar gyfer rhaglenni prentisiaethau.

Strategaethau dysgu, addysgu ac asesu

[Rhowch ddisgrifiad byr o strategaethau dysgu, addysgu ac asesu a’i ategu gyda chyd-destun fel isod]

Yn ogystal â’r strategaethau dysgu ac addysgu y cyfeirir atynt uchod, disgwylir i brentisiaid ddangos cymwyseddau ac ymddygiad proffesiynol yn y gweithle. Cytunir ar gynllun dysgu tair ffordd rhwng cyflogwr, prentis a’r Brifysgol a fydd yn manylu ar yr hyfforddiant yn y swydd a’r cymwyseddau proffesiynol a fanylir yn y fframwaith prentisiaeth berthnasol. Bydd y rhain yn cael eu hadolygu fel rhan o broses diweddaru ar gynnydd bob dau fis ac maent yn benodol i’r cyflogwr unigol (megis arferion gwaith, strwythur a phrosesau’r cwmni, ymsefydlu, ac ymddygiad proffesiynol). Bydd y tiwtor personol/diwydiant yn gyfrifol am gasglu gwybodaeth am gynnydd ac ymddygiad gan y tîm academaidd a bwydo’r wybodaeth hon i’r broses diweddaru ar gynnydd. Bydd y nodiadau o’r cyfarfodydd hyn yn cael eu rhannu gyda staff academaidd perthnasol os ydynt yn effeithio ar unrhyw agwedd ar y dysgu neu’r addysgu sy’n ofynnol.

Datganiad dysgu seiliedig ar waith/lleoliad gwaith

[Rhowch wybodaeth am y lleoliad a’r gweithgareddau dan sylw er mwyn cyflawni a dangos deilliannau]

Disgwylir i fyfyrwyr fod mewn swydd amser llawn berthnasol a chymhwyso’r dysgu perthnasol i’w gweithle trwy brosiectau cymhwysol a defnyddio enghreifftiau o’r byd go iawn yn eu hasesiadau.

Cymorth i fyfyrwyr a’u dysgu

[Yn ogystal â’r testun safonol gorfodol a’i ategu gyda chyd-destun fel isod]

Rheoli’r rhaglen

Bydd pob myfyriwr yn cael tiwtor personol a fydd, mewn partneriaeth â’r rheolwr perthynas â menter a neilltuwyd i’r cyflogwr, yn cysylltu ar fater y cytundeb dysgu a’r cynllun unigol, gan sicrhau bod adborth a chynnydd yn cael ei rannu gyda’r cyflogwr, y myfyriwr a’r corff cyllido. Mae hyn yn ofyniad yng nghanllawiau Prentisiaethau Cymru. Bydd cofnodion yn cael eu storio yn unol â pholisi a phroses diogelu data safonol y Brifysgol.

Adborth Myfyrwyr

Yn ogystal â dulliau adborth myfyrwyr y Brifysgol, bydd Tîm y Rhaglen yn cysylltu ac yn casglu adborth cyflogwyr sy’n berthnasol i ofynion Medr.

